IT บวกกว่า 3% โบรกฯ เชียร์ซื้อ ชูเป้า 4.70 บ.
IT บวกกว่า 3% ลุ้นกำไร Q2/60 โตสนั่น ล่าสุด ณ เวลา 11.05 น. อยู่ที่ 3.88 บาท บวก 0.12 บาท หรือ 3.19% สูงสุดที่ 4.00 บาท ต่ำสุดที่ 3.88 บาท มูลค่าการซื้อขาย 20.94 ล้านบาท ด้าน โบรกฯ เชียร์ซื้อ ชูเป้า 4.70 คาดกำไรปีนี้โตกว่าเท่าตัว
23 มิ.ย. 2560

ผู้สื่อข่าวรายงานว่า ราคาหุ้นบริษัท ไอที ซิตี้ จำกัด (มหาชน) หรือ IT ล่าสุด ณ เวลา 11.05 น. อยู่ที่ 3.88 บาท บวก 0.12 บาท หรือ 3.19% สูงสุดที่ 4.00 บาท ต่ำสุดที่ 3.88 บาท มูลค่าการซื้อขาย 20.94 ล้านบาท ขณะที่ดัชนีหุ้นโดยรวมบวก 0.11%

โดย บล.ฟินันเซีย ไซรัส ระบุในบทวิเคราะห์ แนะนำซื้อ IT ให้ราคาเป้าหมาย 4.70 บาทต่อหุ้น โดยมองว่าในไตรมาส 2/60 มีอีเว้นท์เกี่ยวกับไอที 2 งานใหญ่คือ Thailand Mobile Expo 2017 (18-21 พ.ค.60) และ Commart JOY 2017 ที่กำลังจัดช่วงวันที่ 22-25 มิ.ย.60 (กระแสขุดบิทคอยน์ทำให้บูธของ IT เน้นกว่าทุกปี ผู้จัดคาดยอดขายการ์ดจอทั้งงานโต 70% เมื่อเทียบกับช่วงเดียวกันของปีก่อน)
ทั้งนี้เมื่อผนวกกับ IT City Mobile ที่กลับมาขยายตัว และการควบคุมต้นทุนรวมถึงปิดสาขาที่ไม่ทำกำไร โดยคาดกำไรสุทธิในไตรมาส 2/60 จะโตต่ออีก 15% เมื่อเทียบกับช่วงเดียวกันของปีก่อน และ 100% จากไตรมาสก่อน อยู่ที่ 12 ล้านบาท
นอกจากนี้ ราคาปัจจุบันต่ำกว่าราคาซื้อหุ้นคืนที่ 4.00 บาท/หุ้น และใกล้เคียงมูลค่าตามบัญชีที่ 3.70 บาท/หุ้น Downside ในเชิงปัจจัยพื้นฐานจึงต่ำมาก โดยคาดกำไรสุทธิปีนี้โต 191% จากปีก่อน อยู่ที่ 45 ล้านบาท ส่วนกำไรต่อหุ้นจะโตแรงถึง 256% จากปีก่อน อยู่ที่ 0.16 บาท/หุ้น